Jukskei in die Weskus is duidelik nie van die baan | Netwerk24
Jukskei in die Weskus is duidelik nie van die baan
Jukskei is so eg Suid-Afrikaans soos braai en Weskussers wat aan dié sport wil deelneem, kan by Action-jukskei aansluit.
Jukskei is 'n 270 jaar oue sport wat amptelik as 'n inheemse sport erken word. Martin Pieterse het onlangs toestemming van die SA Jukskei-vereniging en die departement van sport en kultuursake gekry om dié sport in die Bergrivier-, Saldanhabaai- en Swartland- munisipale gebiede uit te brei.
"Daar is reeds 'n bestaande Weskus-jukskei-komitee by die Wes-Kaap-jukskei-vereniging, maar om voort te gaan, benodig ons spelers en klubs om goedkeuring te kry vir die bou van bane sodat ons met ons eie ligawed­stryde kan begin," verduidelik Pieterse.
Dié boeresport is deel van die nasionale inheemse spele wat jaarliks deur die departement aangebied word.
Pieterse nooi enige belangstellendes om by plaaslike klubs aan te sluit.
"Daar is bestaande lede in die omgewing wat die afgelope jare onder die vaandel van die Kaapse Wynland-streek Suid-Afrikaanse kleure verwerf het sowel as Kaapse Wynland-kleure," sê hy.
Bestaande jukskei-klubs en hul voorsitters kan Pieterse kontak sodat 'n volledige plaaslike databank opgestel kan word. Pieterse kan by mjp4sfr@gmail.com bereik word.